খ্যাতিমান অ্যাডভোকেটের বসবার ঘরে বসে তিনি যেভাবে আলাপ করেন তেমনি স্বাচ্ছন্দ্য অনুভব করেন প্রতিবেশীদের সঙ্গে ক্ষেতের আলে, পাটখেতের পাশে, কৃষিজমিতে দাঁড়িয়ে কথা বলাতে। গ্রামে যারা জমির মালিক, তারাও ক্ষেতে নেমে ফসলের চারা লাগান, পাট ক্ষেতে নিড়ানি দেন, মরিচের ক্ষেতে আগাছা পরিষ্কার করেন। এদের সঙ্গে তো অবশ্যই, যে চাষি হাল চাষ করছে, যে-করাতি কাঠ কাটছে, তাদের সঙ্গেও তাজউদ্দীনের আলাপ হয়। বাড়ির বৈঠকখানায় যখন সবাই মিলে খেতে বসেন, তখন গৃহভৃত্যদেরকে ডেকে নেন পাশে। কোনো পক্ষেই সঙ্কোচ দেখা যায় না। এটা কোনো স্ববিরোধিতা নয়, দ্বৈত চরিত্রে অভিনয়ও নয়। এ হচ্ছে তার স্বাভাবিক জীবনযাত্রা। তার কাছে গ্রাম ও শহর যেন একই গৃহস্থের অন্দরমহল ও বাইরের ঘর। কিন্তু বাস্তবে তো ঘটনা ভিন্ন প্রকারের। দুয়ের ভেতর তো খুব বড় রকমের পার্থক্য। আর সেটা রয়েছে বলেই তিনি সেই ব্যবস্থার অবসান ঘটাতে চান এই দুই মহলকে যেটি আলাদা করে ফেলে; মাঝখানে দৃশ্য-অদৃশ্য ও কঠিন এক প্রাচীর খাড়া করে রাখে।